รัฐมนตรีว่าการกระทรวงศึกษาธิการ ไม่หนักใจ กลุ่มนักเรียนเลวจัดกิจกรรมต้อนรับ มองเป็นการแสดงออกที่เป็นประโยชน์ พร้อมเปิดเวทีพูดคุย
นางสาวตรีนุช เทียนทอง รัฐมนตรีว่าการกระทรวงศึกษาธิการ กล่าวว่า ไม่หนักใจที่กลุ่มนักเรียนเลวจัดกิจกรรมเซอร์ไพรส์ต้อนรับเข้าทำหน้าที่ เพราะไม่มีอะไรที่เป็นความรุนแรง โดยย้ำว่ากระทรวงศึกษาธิการเปิดกว้างพื้นที่ให้กับนักเรียนได้แสดงออกและพูดคุยกันอยู่แล้ว ทั้งนี้ขอว่าอย่าไปมองว่าเป็นเรื่องใหญ่ เพราะนักเรียนทุกคนถือเป็นเยาวชน ส่วนหลังจากนี้จะพิจารณาก่อนว่าจะเปิดพื้นที่โดยตรงให้กับกลุ่มนักเรียนเลวได้พูดคุยร่วมกันหรือไม่ แต่โดยส่วนตัวมีนโยบายที่จะดำเนินการเรื่องนี้อยู่แล้ว เพราะนักเรียนก็มีข้อเสนอแนะและแนวทางที่เป็นประโยชน์ในภาพรวมให้กับนักเรียนทั่วประเทศ พร้อมย้ำว่าสิ่งที่กลุ่มนักเรียนเลวแสดงออกถือว่าอยู่ในช่วงของวัยที่จะแสดงความคิดเห็น